Onderwyser by huis ontvoer, toe doodgeskietDie slagoffer se bakkie. Foto: Verskaf Die Mpumalanga-polisie het ŉ volskaalse soektog van stapel gestuur na verdagtes wat ŉ onderwyser by sy huis oorval, beroof, ontvoer en later vermoor het. Brig. Leonard Hlathi, provinsiale polisiewoordvoerder, het gesê die onderwyser het Dinsdag omstreeks 01:00 sy tuin by sy huis in Kanyamazane in die Pienaar-omgewing natgelei toe drie onbekende mans hom oorval het. Hulle was gewapen en het hom in die huis ingedwing. Die presiese rede hoekom die man glo dié tyd sy tuin natgelei het word ook ondersoek. “Sy vrou was in die huis en het aan die polisie gesê sy het ŉ gestoei gehoor toe die slagoffer in die huis was saam met die verdagtes. Die verdagtes het die huis geplunder en aangedring op vuurwapens en kontant,” het Hlathi gesê. Die verdagtes het ŉ bedrag geld gevat en die slagoffer in sy Ford Ranger-bakkie ingedwing met die doel om na ŉ kitsbank te ry om meer geld te trek. “Die man se liggaam is met skietwonde in sy bakkie in Pienaar aangetref toe dit begin lig raak het. Albei sy hande en voete was vasgebind.” Die polisie ondersoek ŉ saak van moord en het ŉ beroep op die publiek gedoen om die polisie in hul ondersoek by te staan. Mense met inligting rakende die voorval word versoek om kapt. Jabu Ndubane by 079 891 5072 te bel.